# Vedtægter for

# Møldrup Borgerforening

**§ 1. Navn og hjemsted**

Foreningens navn er Møldrup Borgerforening. Hjemsted er Gl. Møldrup Kommune.

**§ 2. Formål**

Foreningens formål er at samle borgerne i fælles interesse og at virke fremmende for sager, der er gavnlige og udviklende for Møldrup by og omegn.

Dette søges opnået gennem:

1. at opretholde driften af Møldrup Kulturcenter
2. at være bindeled mellem byens foreninger og borgere imellem
3. at varetage sager mellem kommunen og byen/byens borgere
4. at afholde arrangementer for unge som ældre

**§ 3. Medlemskreds.**

# Som medlemmer optages alle personer over 18 år, som er bosiddende i Møldrup by eller omegn. Begæring om indmeldelse rettes til bestyrelsen.

**§ 4. Kontingent**

Kontingentet fastsættes af generalforsamlingen efter indstilling af bestyrelsen og opkræves 1 gang årlig.

**§ 5. Bestyrelse**

Stk. 1: Bestyrelsen består af 5 medlemmer. Valget gælder for 2 år og der er hhv. 2 og 3 bestyrelsesmedlemmer på valg hvert andet år. Genvalg kan finde sted. Valget foregår på den ordinære generalforsamling.

Stk. 2: Bestyrelsen vælger af sin midte formand og kasserer.

Stk. 3: På den ordinære generalforsamling vælges ligeledes 1 revisor. Valget gælder for 2 år.

Stk. 4: Endvidere vælges 2 suppleanter for bestyrelsen og 1 suppleant for revisoren. Disse vælges hvert år.

Stk. 5: Bestyrelsen har den daglige ledelse af foreningen og alle dens anliggender. Bestyrelsen fastsætter selv sin dagsorden.

Stk. 6: Hvis et bestyrelsesmedlem erstattes af en suppleant skal bestyrelsen konstituere sig på ny, og suppleanten overtager resten af valgperioden.

**§ 6. Tegning/hæftelse**

Stk. 1: Foreningen tegnes af formanden og kassereren i forening eller af kassereren eller formanden i forening med et andet bestyrelsesmedlem,

Stk. 2: Foreningen hæfter kun for sine forpligtigelser med den foreningen til enhver tid hørende formue. Der påhviler ikke foreningens medlemmer eller bestyrelse nogen personlig hæftelse.

**§ 7. Regnskab**

Regnskabet løber fra den 1. januar til den 31. december.

Revideret regnskab kan afhentes hos bestyrelsen senest 14 dage før den ordinære generalforsamling. Der føres separat regnskab for Møldrup Kulturcenter.

**§ 8. Generalforsamling**

Stk. 1: Generalforsamlingen er foreningens højeste myndighed, og ordinær generalforsamling afholdes hvert år i det første kvartal.

Stk. 2: Indkaldelse sker ved annoncering i lokalpressen mindst 14 dage før.

Stk. 3: Dagsorden:

1. Valg af dirigent.
2. Valg af referent og stemmetællere
3. Formandens beretning.
4. Regnskabet fremlægges.
5. Fastsættelse af fremtidig kontingent.
6. Valg af medlemmer og suppleanter til bestyrelsen.
7. Valg af medlem og suppleant til revision.
8. Behandling af indkomne forslag.
9. Eventuelt.

Stk. 4: Kun medlemmer har stemmeret, og ved valg til bestyrelsesposter kan der stemmes på samme antal personer, som der er pladser på valg det pågældende år. Skriftlig afstemning gennemføres, hvis der er flere personer opstillet end der er pladser i bestyrelsen. De med flest stemmer indtræder i bestyrelsen, og den/de med næst flest indtræder som suppleant(er).

Stk. 5: De sager, der fordrer afstemning, afgøres ved simpelt stemmeflertal, og generalforsamlingen er beslutningsdygtig uden hensyn til de mødtes antal.

Stk. 6: Personvalg foretages skriftligt. Andre afstemninger kan afgøres ved håndsoprækning, men hvis bare ét stemmeberettiget medlem kræver skriftlig afstemning, foretages skriftlig afstemning.

Stk. 7: Forslag, som ønskes behandlet på generalforsamlingen, skal indsendes skriftligt senest 10 dage før generalforsamlingen til bestyrelsens formand.

**§ 9. Ekstraordinær generalforsamling.**

Stk. 1: Ekstraordinær generalforsamling afholdes, når bestyrelsen finder det nødvendigt, eller når mindst 25 % af de stemmeberettigede medlemmer retter skriftlig begæring herom.

En sådan begæring skal være vedlagt forslag, der ønskes behandlet på den ekstraordinære generalforsamling.

Stk. 2: En ekstraordinær generalforsamling indvarsles med mindst 14 dages varsel, på samme måde som ordinær generalforsamling indkaldes.

Stk. 3: En ekstraordinær generalforsamling er beslutningsdygtig uden hensyn til de fremmødtes antal.

**§ 10. Vedtægtsændringer**

Stk. 1: Ændring af nærværende vedtægter kan kun ske på en lovlig indvarslet ordinær eller ekstraordinær generalforsamling med udtrykkelig angivelse af, at vedtægtsændringer står på dagsordenen.

Stk. 2: Vedtægtsændringer kan kun ske, såfremt mindst halvdelen af foreningens medlemmer er mødt, og en majoritet på 2/3 af de fremmødte stemmer for vedtægtsændringen.

Stk. 3: Såfremt generalforsamlingen ikke er beslutningsdygtig i henhold til ovenstående indkaldes til ny generalforsamling med lovlig varsel med udtrykkelig angivelse af, at vedtægtsændringer på ny står på dagsordenen. Vedtægtsændringen kan herefter vedtages med majoritet på 2/3 af de fremmødte stemmeberettigede.

**§ 11. Overskud.**

Foreningens overskud anvendes til det i § 2 nævnte formål.

**§ 12. Udtræden.**

Medlemmer kan udmelde sig skriftlig af foreningen med mindst 1 måneds varsel ved et regnskabsårs udløb.

**§ 13. Beslutningsprotokol.**

Over det på bestyrelsesmøder og generalforsamlinger passerede føres en beslutningsprotokol.

Beslutningsprotokollen føres af foreningens formand eller den til hvem, hvervet overdrages.

Bestyrelsen fastsætter på det konstituerende møde hvordan referater føres og godkendes.

**§ 14. Opløsning.**

Opløsning af foreningen kan kun ske ved to på hinanden lovligt indvarslede generalforsamlinger, hvor det ved indkaldelsen udtrykkeligt er angivet, at borgerforeningens opløsning står på dagsordenen.

Mindst 2/3 af de fremmødte medlemmer skal stemme for opløsningen.

Generalforsamlingen er beslutningsdygtig uanset de fremmødtes antal.

Fremgangsmåden ved opløsning besluttes af generalforsamlingen.

Foreningens formue anvendes til et af generalforsamlingen fastsat formål.

**§ 15. Revlingefesten.**

Revlingefesten er et udvalg direkte under Møldrup borgerforening, hvis opgave alene består i at planlægge og gennemføre byfesten i Møldrup.

Revlingekomiteen refererer alene til Møldrup borgerforening.

Således godkendt den 10. april 2013

Møldrup borgerforening: Mette Ernebjerg Almind

Anette Gade

Miriam Høgh Sørensen

Steen Nielsen

Lone Kastberg